ОБЯСНИТЕЛЕН МЕМОРАНДУМ

С цел засилване на устойчивостта и по-добро удовлетворяване на нуждите от ликвидност на икономическата програма за Ирландия, както и в съответствие с изявлението на държавните и правителствените ръководители на държавите от еврозоната и институциите на ЕС от 21.7.2011 г., Решение за изпълнение на Съвета 2011/77/ЕС за предоставяне на финансова помощ за Ирландия от страна на Съюза следва да бъде изменено. Тези изменения се отнасят по-специално до:

i) намаляване на лихвения марж до нула с цел привеждане в съответствие с механизма за платежния баланс и

ii) удължаване на средния матуритет на целия механизъм от „до 7,5 години“ на „до 12,5 години“ чрез удължаване на матуритета на индивидуалните плащания, така че отпускането на средства от Европейския механизъм за финансово стабилизиране (ЕМФС) да може да става с максимален матуритет от 30 години.

Намаляването на маржа се прилага за всички плащания (т.е. за вече направените и бъдещите плащания), а удължаването на средния матуритет ще бъде постигнато чрез отпускане на средства в бъдеще на базата на по-дълги матуритети. Не е възможно удължаване на матуритетите на вече отпуснати суми, като се има предвид системата на насрещно финансиране („back-to-back“) при отпускане на заеми от страна на ЕС. Комисията ще подсигури матуритетът, при който ще бъдат отпускани средствата в бъдеще, да е в съответствие с правилното управление на бюджетния марж на ЕС.

Понастоящем заемът от ЕМФС за Ирландия е с марж 292,5 базисни пункта и допуска максимален среден матуритет за целия механизъм от 7,5 години, като отделните плащания са с матуритети между 2 и 15 години. При тези условия досега Ирландия е получила три плащания с падеж през 2015 г. (купон от 2,5 %), 2018 г. (купон от 3,25 %) и 2021 г. (купон от 3,5 %). Средният матуритет на плащанията от ЕМФС, направени до момента към Ирландия, е 6,88 години.

Следва да се отбележи, че очакваните от измененията икономии ще повишат устойчивостта и ще подобрят перспективите пред ликвидността в програмата. Освен това косвено те ще окажат и положително влияние върху доверието на фона на по-голямата увереност в изпълнението на програмата. Това ще доведе до подобрени условия за вземане на заеми от държавите, както и до страничен положителен ефект, който ще бъде усетен и от частния сектор. Тези косвени последици са от полза както за държавите кредиторки, така и за държавите длъжници.

Като се имат предвид горните пояснения, Комисията смята, че промените, състоящи се в намаляване на маржа и удължаване на средния матуритет на заема от ЕМФС за Ирландия, ще окажат благотворно влияние върху изпълнението на целите на програмата.

2011/0247 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение 2011/77/ЕС на Съвета за предоставяне на финансова помощ за Ирландия от страна на Съюза

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране[1], и по-специално член 3, параграф 2 от него,

като взе предвид предложението на Европейската комисия,

като има предвид, че:

1. По искане на Ирландия Съветът отпусна финансова помощ на страната (Решение за изпълнение 2001/77/ЕС[2]) в подкрепа на една амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност в Ирландия, еврозоната и Съюза.

2. Удължаването на матуритета и намаляването на лихвения марж биха оказали благотворно влияние за постигането на целите на програмата в съответствие със заключенията на държавните и правителствените ръководители на еврозоната и институциите на ЕС от 21 юли 2011 г.

3. С цел подобряване на изпълнението на целите във връзка с ликвидността и устойчивостта, настоящото решение следва да се прилага и за траншове, които вече са изплатени.

4. Предвид на това развитие Решение за изпълнение 2011/77/ЕС следва да бъде изменено,

ПРИЕ НАСТОЯЩОТО РЕШЕНИЕ:

Член 1

Член 1 от Решение за изпълнение 2011/77/ЕС се изменя, както следва:

1) параграф 1 се заменя със следното:

„1. Съюзът ще предостави на Ирландия заем в размер на максимум 22,5 млрд. EUR с максимален среден матуритет 12,5 години. Матуритетът на отделните траншове по кредита може да бъде за до 30 години.“

2) параграф 5 се заменя със следното:

„5. Ирландия плаща разходите по финансирането от Съюза за всеки отделен транш.“

Член 2

Член 1, параграф 1, първото изречение и член 1, параграф 2 се прилагат също така и за кредити, които са отпуснати преди влизането в сила на настоящото решение.

Член 3

Адресат на настоящото решение е Ирландия.

Член 4

Настоящото решение се публикува в Официален вестник на Европейския съюз .

Съставено в Брюксел на […] година.

За Съвета

Председател

[1] ОВ L 118, 12.5.2010 г., стр. 1.

[2] ОВ L 30, 4.2.2011, стр. 34.